b'\n_START_ARTICLE_\nXuanzang\n_START_SECTION_\nVia\xc8\x9b\xc4\x83\n_START_PARAGRAPH_\nXuanzang s-a n\xc4\x83scut \xc3\xaen anul 602 d.Hr \xc3\xaentr-un mic sat din apropierea ora\xc8\x99ului Luoyang. El a fost interesat de budism \xc3\xaenc\xc4\x83 de c\xc3\xa2nd era foarte t\xc3\xa2n\xc4\x83r \xc8\x99i i s-a permis s\xc4\x83 devin\xc4\x83 c\xc4\x83lug\xc4\x83r de la v\xc3\xa2rsta de 13 ani, acest lucru fiind o excep\xc8\x9bie. A r\xc4\x83mas cinci ani la Templul Jingtsu din Luoyang, apoi \xc3\xaen anul 618 a plecat la Chang\'an, capitala dinastiei Tang, iar apoi la Chengdu. \xc3\x8en anul 622, la v\xc3\xa2rsta de dou\xc4\x83zeci de ani a primit oficial ritualul de hirotonire, iar apoi s-a \xc3\xaentors la Chang\'an unde a studiat limba sanscrit\xc4\x83 \xc8\x99i mai multe texte budiste. \xc3\x8en timp ce \xc3\xaenva\xc8\x9ba a constatat c\xc4\x83 exist\xc4\x83 diverse grup\xc4\x83ri budiste, care se contrazic una cu cealalt\xc4\x83 \xc8\x99i, de asemenea, contradic\xc8\x9bii \xc3\xaen scripturile traduse. Pentru a g\xc4\x83si adev\xc4\x83rata esen\xc8\x9b\xc4\x83 a budismului, Xuanzang a decis s\xc4\x83 mearg\xc4\x83 personal \xc3\xaen Tianzhu (nume chinezesc pentru India antic\xc4\x83) s\xc4\x83 g\xc4\x83seasc\xc4\x83 scripturile canonice originale (S\xc5\xabtrele) \xc8\x99i s\xc4\x83 caute \xc3\xaendrumare._NEWLINE_\xc3\x8en anul 629, Xuanzang a plecat din Chang\'an \xc8\x99i s-a \xc3\xaendreptat singur c\xc4\x83tre p\xc4\x83m\xc3\xa2ntul sf\xc3\xa2nt din India. Pe drum, a dat peste numeroase dificult\xc4\x83\xc8\x9bi \xc8\x99i pericole \xc8\x99i i-a luat 4 ani de eforturi grele \xc8\x99i de perseveren\xc8\x9b\xc4\x83 uimitoare s\xc4\x83 treac\xc4\x83 de mun\xc8\x9bii Hami, Turfan, Kharashahr, Kucha, Aksu, \xc8\x9aian Shan c\xc4\x83tre Kyrgyzstan, Shar-i Sabz (Kesh), Tashkent, Mun\xc8\x9bii Pamir din Samarkand (Uzbekistan \xc3\xaen zilele noastre) c\xc4\x83tre Uzbekistan, Bactria \xc3\xaen Afganistan, mun\xc8\x9bii Hindu Kush \xc8\x99i Jalalabad din Pakistan, prin 16 \xc8\x9b\xc4\x83ri, apoi a mers pe drumul m\xc4\x83t\xc4\x83sii \xc8\x99i a ajuns \xc3\xaen cele din urm\xc4\x83 \xc3\xaen \xc8\x9aara Sf\xc3\xa2nt\xc4\x83 Budist\xc4\x83, \xc3\xaen partea de nord-est a Indiei antice, majoritatea timpului de unul singur, pe jos sau c\xc4\x83lare. De-abia a sc\xc4\x83pat s\xc4\x83 nu fie ucis de t\xc3\xa2lhari, aproape a fost ars de viu de pira\xc8\x9bi \xc8\x99i a supravie\xc8\x9buit unei furtuni de nisip \xc3\xaen de\xc8\x99ert \xc8\x99i pericolelor din acei mun\xc8\x9bi \xc3\xaenal\xc8\x9bi acoperi\xc8\x9bi cu z\xc4\x83pad\xc4\x83, unde mul\xc8\x9bi dintre cei care l-au urmat de-a lungul c\xc4\x83l\xc4\x83toriei sale au murit._NEWLINE_Acesta a studiat cu s\xc3\xa2rguin\xc8\x9b\xc4\x83 pentru a \xc3\xaen\xc8\x9belege limba sanscrit\xc4\x83, limba original\xc4\x83 utilizat\xc4\x83 pentru a \xc3\xaenregistra \xc3\xaenv\xc4\x83\xc8\x9b\xc4\x83turile lui Buddha, iar apoi a petrecut c\xc3\xa2\xc8\x9biva ani lu\xc3\xa2nd lec\xc8\x9bii despre budism \xc3\xaen Nalanda, cea mai faimoas\xc4\x83 m\xc4\x83n\xc4\x83stire. Aici, a fost instruit de c\xc4\x83tre stare\xc8\x9bul \xc5\x9a\xc4\xablabhadra \xc3\xaen doctrina \xc8\x99colii Yogacara, pe care o va introduce \xc8\x99i \xc3\xaen China. Mai t\xc3\xa2rziu, a vizitat al\xc8\x9bi mae\xc8\x99tri bine-cunoscu\xc8\x9bi \xc8\x99i stupe (n.t. monument religios indian destinat comemor\xc4\x83rii sau p\xc4\x83str\xc4\x83rii relicvelor unei c\xc4\x83petenii budiste) \xc8\x99i \xc8\x99i-a \xc3\xaembun\xc4\x83t\xc4\x83\xc8\x9bit \xc3\xaen continuare \xc3\xaen\xc8\x9belegerea asupra budismului. A devenit unul dintre foarte pu\xc8\x9binii care au ob\xc8\x9binut titlul de Tripitaka, care st\xc4\x83p\xc3\xa2nea \xc3\xaenv\xc4\x83\xc8\x9b\xc4\x83turi din scripturile Budiste deprinse de la mii de c\xc4\x83lug\xc4\x83ri, iar cuno\xc8\x99tin\xc8\x9bele \xc8\x99i \xc3\xaen\xc8\x9belegerile sale i-au adus din ce \xc3\xaen ce mai mult\xc4\x83 faim\xc4\x83 \xc3\xaen India._NEWLINE_Odat\xc4\x83, un adept al hinduismului a scris 40 de scripturi \xc8\x99i le-a at\xc3\xa2rnat pe poarta unui templu budist, anun\xc8\x9b\xc3\xa2nd c\xc4\x83 el este at\xc3\xa2t de convins c\xc4\x83, dac\xc4\x83 cineva ar putea respinge una dintre cele 40 de scripturi, este dispus s\xc4\x83-\xc8\x99i taie capul. Au trecut c\xc3\xa2teva zile \xc8\x99i nimeni nu a fost capabil s\xc4\x83-l conteste. Regele i-a cerut lui Xuanzang s\xc4\x83 fie reprezentantul c\xc4\x83lug\xc4\x83rilor \xc8\x99i s\xc4\x83 fac\xc4\x83 o dezbatere cu adeptul hinduismului. Xuanzang a infirmat atunci fiecare din cele 40 de scripturi cu argumente conving\xc4\x83toare. Adeptul hinduismului nu a avut de ales dec\xc3\xa2t s\xc4\x83 accepte \xc3\xaenfr\xc3\xa2ngerea \xc8\x99i a solicitat s\xc4\x83 fie executat a\xc8\x99a cum a promis. Xuanzang i-a spus c\xc4\x83 este interzis c\xc4\x83lug\xc4\x83rilor s\xc4\x83 ucid\xc4\x83 fiin\xc8\x9be vii \xc8\x99i, \xc3\xaen schimb, l-a luat ca \xc3\xaenso\xc8\x9bitor. Mai t\xc3\xa2rziu l-a l\xc4\x83sat s\xc4\x83 plece liber._NEWLINE_\xc3\x8en anul 642 regele Harsha al Indiei de Nord a fost foarte impresionat de acesta \xc8\x99i l-a rugat pe Xuanzang s\xc4\x83 \xc8\x9bin\xc4\x83 prelegeri \xc8\x99i dezbateri \xc3\xaen public. Au participat regi din optsprezece regate vasale \xc8\x99i \xc3\xaentre \xc8\x99ase \xc8\x99i \xc8\x99apte mii de c\xc4\x83lug\xc4\x83rii din toate grup\xc4\x83rile din budism sau din alte religii. Prelegerea a c\xc3\xa2\xc8\x99tigat aprecieri unanime din partea audien\xc8\x9bei. \xc3\x8en timpul prelegerii, urm\xc3\xa2nd practica normal\xc4\x83 a Indiei antice, Xuanzang a at\xc3\xa2rnat pe u\xc8\x99\xc4\x83 lucr\xc4\x83rile sale \xc3\xaen ce prive\xc8\x99te doctrina budismului, pentru a solicita provoc\xc4\x83ri. Acest eveniment a durat timp de 18 de zile \xc8\x99i nimeni nu a fost capabil s\xc4\x83 conteste teoriile sale. Xuanzang a c\xc3\xa2\xc8\x99tigat respectul at\xc3\xa2t al c\xc4\x83lug\xc4\x83rilor din budismul Theravada (Micul Vehicul) c\xc3\xa2t \xc8\x99i al celor din budismul Mahayana (Marele Vehicul). A devenit cunoscut peste tot \xc3\xaen India, drept c\xc4\x83lug\xc4\x83rul dinastiei Tang \xc8\x99i a fost respectat ca un sf\xc3\xa2nt de c\xc4\x83tre poporul antic indian._NEWLINE_\xc3\x8en anul 643, Xuanzang a plecat acas\xc4\x83 cu 657 de c\xc4\x83r\xc8\x9bi din budism \xc8\x99i cu multe statui ale lui Buddha. A sosit \xc3\xaen Chang\'an \xc3\xaen anul 645, fiind primit la Curte de \xc3\xaemp\xc4\x83ratul Taizong al dinastiei Tang, care l-a rugat s\xc4\x83 scrie despre c\xc4\x83l\xc4\x83toria sa c\xc4\x83tre vest. Celebra carte "Marile Arhive Tang ale Regiunilor din Vest" (sau "C\xc4\x83l\xc4\x83torie spre Vest \xc3\xaen timpul dinastiei Tang") a \xc3\xaenregistrat experien\xc8\x9bele lui Xuanzang timp de 17 ani, \xc3\xaen peste 130 de regate. Aceasta este o \xc3\xaenregistrare pre\xc8\x9bioas\xc4\x83 din punct de vedere istoric, geografic \xc8\x99i arheologic pentru studierea Indiei antice, Nepalului, Pakistanului, Bangladeshului \xc8\x99i zonelor din Asia Central\xc4\x83. Fluiditatea lejer\xc4\x83 \xc8\x99i cuvintele elegante duc cititorii \xc3\xaen scenele reale. A fost publicat\xc4\x83 \xc3\xaen mai multe limbi diferite, inclusiv limbile englez\xc4\x83, francez\xc4\x83, japonez\xc4\x83 \xc8\x99i altele._NEWLINE_La Chang\'an, Xuanzang s-a stabilit la Templul Daci\'en, iar apoi s-a axat pe traducerea c\xc4\x83r\xc8\x9bilor budiste aduse din c\xc4\x83l\xc4\x83torie. Majoritatea acelor c\xc4\x83r\xc8\x9bi au disp\xc4\x83rut mai t\xc3\xa2rziu din India, iar versiunile traduse \xc3\xaen China au devenit cele mai importante documente pentru a studia literatura antic\xc4\x83 indian\xc4\x83 \xc8\x99i realiz\xc4\x83rile \xc8\x99tiin\xc8\x9bifice. Printre cele mai celebre traduceri ale sale se num\xc4\x83r\xc4\x83 Mahaprajnaparamita Sutra \xc8\x99i diferite tratate ale unor mae\xc8\x99tri ai \xc8\x99colii Yogacara (\xc3\xaen chinez\xc4\x83 Faxiang). De asemenea, Xuanzang a activat o perioad\xc4\x83 \xc8\x99i la Templul Calului Alb din Luoyang, unde a fost numit stare\xc8\x9b \xc8\x99i a tradus c\xc3\xa2teva sutre. De-a lungul vie\xc8\x9bii sale a avut mul\xc8\x9bi discipoli, unii veni\xc8\x9bi chiar din Coreea \xc8\x99i Japonia pentru a-i asculta predicile._NEWLINE_\xc3\x8en anul 664, Xuanzang a murit \xc3\xaen Chang\'an. La \xc3\xaenmorm\xc3\xa2ntarea lui au participat peste un milion de oameni \xc8\x99i treizeci de mii de oameni au r\xc4\x83mas \xc3\xaen mod voluntar peste noapte l\xc3\xa2ng\xc4\x83 morm\xc3\xa2ntul s\xc4\x83u pentru a-\xc8\x99i ar\xc4\x83ta respectul. Cenu\xc8\x99a sa se afl\xc4\x83 \xc3\xaen pagoda Templului Xingjiao din Chang\'an.'